**1.1 ประวัติความเป็นมา**

**ความเป็นมา**

การประปาส่วนภูมิภาค (กปภ.) เป็นรัฐวิสาหกิจในสังกัดกระทรวงมหาดไทย จัดตั้งขึ้นตามนโยบายของรัฐบาล เพื่อปรับปรุงและขยายกิจการประปาในส่วนภูมิภาคให้ดียิ่งขึ้น โดยแรกเริ่ม หน่วยงานหลัก  
ที่มีหน้าที่รับผิดชอบการจัดหาน้ำสะอาดในรูปแบบของน้ำประปาสำหรับประชาชนในการอุปโภคและบริโภค  
ในขณะนั้น คือ

1. กองประปาส่วนภูมิภาค กรมโยธาธิการ รับผิดชอบในการดำเนินการก่อสร้างระบบประปาและดูแลการผลิตและจำหน่ายน้ำประปาในเขตเมืองหรือในชุมชนที่มีจำนวนประชากรตั้งแต่  
   5,000 คน ขึ้นไป
2. กองประปาชนบท กรมอนามัย กระทรวงสาธารณสุข รับผิดชอบการก่อสร้างระบบประปาหมู่บ้าน หรือการประปาขนาดเล็กในชุมชนที่มีจำนวนประชากรไม่เกิน 5,000 คน

ต่อมา เมื่อความต้องการอุปโภคและบริโภคน้ำสะอาดขยายตัวเพิ่มมากขึ้น แต่ติดขัดข้อจำกัด  
ด้านระบบราชการ ทำให้การบริหารประปาไม่คล่องตัวและไม่สามารถดำเนินการได้อย่างมีประสิทธิภาพ คณะรัฐมนตรีจึงมีมติเมื่อวันที่ 9 พฤษภาคม 2521 ให้ปรับรูปแบบการดำเนินกิจการประปา ให้เป็นรูปแบบการบริหารแบบรัฐวิสาหกิจ ตามข้อเสนอของสถาบันบัณฑิตพัฒนบริหารศาสตร์

รัฐบาลได้ตั้งคณะกรรมการเตรียมการจัดตั้งการประปาส่วนภูมิภาคขึ้น และได้ดำเนินการจัดตั้งและตราเป็นพระราชบัญญัติการประปาส่วนภูมิภาค พ.ศ. 2522 เมื่อวันที่ 24 กุมภาพันธ์ 2522 และให้บังคับใช้ตั้งแต่วันที่ 28 กุมภาพันธ์ 2522 ซึ่งเป็นวันถัดจากวันประกาศในราชกิจจานุเบกษา เป็นต้นไป โดยโอนกิจการประปา ตลอดจนข้าราชการและลูกจ้างของกองประปาส่วนภูมิภาค กรมโยธาธิการ และกองประปาชนบทกรมอนามัย มาเป็นลูกจ้างและพนักงานของ การประปาส่วนภูมิภาค

**กฎหมายการจัดตั้ง การอยู่ภายใต้กระทรวงเจ้าสังกัด**

การประปาส่วนภูมิภาค จัดตั้งขึ้นเป็นรัฐวิสาหกิจในสังกัดกระทรวงมหาดไทย โดยมีการตราพระราชบัญญัติการประปาส่วนภูมิภาค พ.ศ. 2522 ไว้รองรับ และมีผลบังคับใช้ตั้งแต่วันที่ 28 กุมภาพันธ์ 2522 เป็นต้นไป